**Vyhlásenie**

**Úradu pre normalizáciu, metrológiu a skúšobníctvo Slovenskej republiky**

**o rozporoch k návrhu zákona, ktorým sa mení a dopĺňa zákon č. 157/2018 Z. z. o metrológii a o zmene a doplnení niektorých zákonov v znení zákona č. 198/2020 Z. z.**

Návrh zákona, ktorým sa mení a dopĺňa zákon č. 157/2018 Z. z. o metrológii a o zmene a doplnení niektorých zákonov v znení zákona č. 198/2020 Z. z. (ďalej len „návrh zákona“) sa predkladá na rokovanie Legislatívnej rady vlády Slovenskej republiky bez rozporov s podpredsedom vlády Slovenskej republiky, ministerstvami Slovenskej republiky a Úradom vlády Slovenskej republiky.

Návrh zákona sa predkladá na rokovanie Legislatívnej rady vlády Slovenskej republiky s rozpormi s nasledujúcimi subjektmi:

* **Asociáciou zamestnávateľských zväzov a združení Slovenskej republiky (AZZZ SR)**
* **Iniciatívou za práva spotrebiteľov (IPS)**
* **Národnou asociáciou STK (NA STK)**
* Republiková únia zamestnávateľov (RÚZ)
* **Slovenskou legálnou metrológiou, n.o. (SLM)**
* Slovenskou metrologickou spoločnosťou (SMS)
* Slovenskou obchodnou a priemyselnou komorou (SOPK)
* Združením bytového hospodárstva na Slovensku (ZBHS)
* Združením podnikateľov Slovenska (ZPSR)
* Zväzom priemyselných výskumných a vývojových organizácií) (ZPVVO)
* Zväzom slovenských vedeckotechnických spoločností (ZSVTS)

**Rozpory a dôvody, pre ktoré ich nebolo možné odstrániť:**

1. **Podnikateľské združenia (RÚZ, SLM, SMS, SOPK, ZPSR, ZPVVO)**

Uvedené podnikateľské združenia principiálne odmietli koncept vypustenia určenej organizácie ako ho upravuje návrh zákona. Predovšetkým sa nestotožňujú s konceptom zrovnoprávnenia určenej organizácie s autorizovanými osobami vykonávajúcimi overovanie určených meradiel.

**Stanovisko predkladateľa:** Vypustením určenej organizácie sa ruší jej výnimočné postavenie a zavádza pluralita trhu, ktorou sa zrovnoprávni postavenie subjektov vykonávajúcich overovanie určených meradiel v rámci vytvárania priaznivých podmienok pre podnikateľské prostredie. Slovenská legálna metrológia, n. o. bude môcť vykonávať overovanie určených meradiel alebo úradné meranie aj naďalej v prípade, ak požiada o autorizáciu na výkon overovania určených meradiel alebo na výkon úradného merania podľa zákona č. 157/2018 Z. z. o metrológii a o zmene a doplnení niektorých zákonov v znení zákona č. 198/2020 Z. z. (ďalej len „zákon o metrológii“), a bude jej na základe splnenia autorizačných požiadaviek udelená.

1. **Podnikateľské združenia (RÚZ, SLM, SMS, SOPK, ZPSR, ZPVVO, ZSVTS)**

Uvedené podnikateľské združenia sa nestotožňujú s navrhovaným konceptom preverovania spôsobilosti v oblasti metrológie, kde predkladateľ navrhuje, aby skúšky na preverovanie spôsobilosti v oblasti metrológie vykonávala iba národná metrologická inštitúcia - Slovenský metrologický ústav (ďalej len „SMÚ“) a školenia mohli vykonávať okrem SMÚ aj pre iné právnické osoby. Podnikateľské združenia s návrhom nesúhlasia a požadujú zrovnoprávnenie preverovania spôsobilosti v oblasti metrológie školením a skúškou aj inými právnickými osobami ako len SMÚ.

**Stanovisko predkladateľa:** SMÚ, ktorý skúšky spôsobilosti v oblasti metrológie vykonáva nepretržite od vzniku danej požiadavky je zárukou jednotného prístupu. Z hľadiska zachovania rovnakej náročnosti skúšky spôsobilosti v oblasti metrológie pre všetkých žiadateľov nie je účelné poveriť jej vykonávaním viacero subjektov. SMÚ ako národná metrologická inštitúcia je kapacitne a odborne dostatočne vybavená zamestnancami, ktorí sú erudovaní pre viac   
ako 100 druhov určených meradiel.

1. **Podnikateľské združenia (RÚZ, SLM, SMS, SOPK, ZPSR, ZPVVO)**

Uvedené podnikateľské združenia žiadajú sprístupnenie overovania pre všetky druhy určených meradiel pre autorizované osoby.

**Stanovisko predkladateľa:** ÚNMS SR nesúhlasí s pripomienkou, nakoľko sa uvoľňuje autorizácia pre všetky druhy určených meradiel okrem analyzátorov dychu a cestných rýchlomerov. ÚNMS SR požaduje, aby len SMÚ aj naďalej overoval analyzátory dychu a cestné rýchlomery, pretože na základe nameraných výsledkov z týchto určených meradiel, môžu byť občania na území SR trestnoprávne stíhaní.

1. **Podnikateľské združenia (AZZZ SR, NA STK)**

Uvedené podnikateľské združenia žiadajú vypustiť z autorizačných požiadaviek podmienku,   
že zamestnanci autorizovanej osoby nemôžu vykonávať kontrolu nimi overovaných určených meradiel.

**Stanovisko predkladateľa:** Vypustením kontroly z predmetného ustanovenia zákona   
o metrológii by bolo zamestnancom autorizovanej osoby umožnené vykonávať kontrolu nimi overovaných meradiel čo je v zásadnom rozpore s nezávislosťou a nestrannosťou autorizovanej osoby a jej zamestnancov, ktorých úlohou je vzhľadom na zabezpečenie ochrany spotrebiteľa vykonávať svoju činnosť bez akýchkoľvek možných vedľajších priamych alebo nepriamych vplyvov, ktorými by bola narušená ich nezávislosť a nestrannosť.

1. **Podnikateľské združenia (IPS)**

IPS žiada vypustenie štatistickej kontroly určených meradiel z návrhu zákona.

**Stanovisko predkladateľa:** Štatistická kontrola je relevantná metóda na predĺženie času platnosti overenia používaná viacerými krajinami EÚ vykonávaná podľa medzinárodne schváleného dokumentu OIML G-20, ktorá je založená na princípe štatistickej prebierky s primeraným rizikom pre obe strany t. j. odberateľa aj dodávateľa.

1. **Podnikateľské združenia (SLM, SMS)**

SLM a SMS nesúhlasia s analýzou vplyvov na rozpočet verejnej správy, na zamestnanosť vo verejnej správe, financovanie návrhu a analýzou sociálnych vplyvov.

**Stanovisko predkladateľa:** ÚNMS SR vykonal dôkladnú analýzu vplyvov na rozpočet verejnej správy, na zamestnanosť vo verejnej správe, na financovanie návrhu, na sociálne prostredie a zistil, že predložený návrh nemá negatívny vplyv na predmetné oblasti   
tak ako je uvedené v schválenej doložke vybraných vplyvov

1. **Podnikateľské združenia (SLM, SOPK, ZPVVO)**

Uvedené podnikateľské združenia nesúhlasia, aby SMÚ mohol využívať výsledky skúšok vykonaných u ľubovoľného subjektu v Slovenskej republike na overenie určeného meradla

**Stanovisko predkladateľa:** ÚNMS SR touto právnou úpravou nijako nemení proces udeľovania výnimky využitia výsledkov skúšok na účely overenia určených meradiel, len sa pridala možnosť využiť skúšky vykonané nielen v krajinách EÚ ale aj subjektmi na území Slovenskej republiky.

1. **Podnikateľské združenia (SMS, ZPSR)**

SMS a ZPSR navrhujú, aby bol proces udeľovania autorizácie a registrácie výlučne v kompetencií ÚNMS SR.

**Stanovisko predkladateľa:** Kontrolu splnenia autorizačných a registračných požiadaviek   
na mieste u žiadateľa o autorizáciu alebo registráciu vykonáva ÚNMS SR a na odborné posúdenie požiadaviek, ktoré svojimi kapacitami nedokáže zabezpečiť, môže poveriť ich posúdením národnú metrologickú inštitúciu - SMÚ.

1. **Podnikateľské združenia (ZBHS)**

ZBHS navrhuje, aby náklady spojené so skúškou učeného meradla,   
pri ktorom sa žiada o zistenie chyby určeného meradla pri podozrení, že určené meradlo nespĺňa metrologické požiadavky, neznášal používateľ určeného meradla.

Na základe analýzy predmetného ustanovenia ÚNMS SR dospel k záveru, že zákon   
o metrológii nemôže upravovať dodávateľsko-odberateľské vzťahy (vzťah vlastník vodomera a používateľ určeného meradla). Zákon o metrológii upravuje len povinnosti používateľa určeného meradla, ktorým v tomto prípade môže byť len fyzická osoba - podnikateľ   
alebo právnická osoba.